مکزیک دؤولت تهلوکه‌سیزلیگی خالق شوراسی و جزا محکمه‌سی قورومو 2017-جی ایلده دونیانین ان تهلوکه‌لی 50 شهری‌نین آدینی آچیقلادی.
سیاهی‌داکی ان تهلوکه‌لی 50 شهردن 42-سی لاتین امریکادا یئرلشیر.
شهرلرین اؤلکه‌لره گؤره بؤلگوسونده ایسه برزیل-دن 17، مکزیک-دن 12، وئزوئلا-دان 5، کلمبیا-دان 3، هندوراس-دان 2، ال سالوادور، پورتو ریکو و گواتمالا-دان بیر شهر ان تهلوکه‌لی شهرلر اولدولار.
اها‌لی‌نین جینایت سایینا نیسبتینه گؤره حاضرلانان سیاهیدا دونیانین ان تهلوکه‌لی شهری حساب ائدیلن مکزیک-ین لوس-کابوس شهرینده 2017-جی ایلده هر 100 مین آدام‌دان 112-سی اؤلدورولوب.
دیگر بیر مکزیک شهری اولان و توریزم مکانی کیمی تانینان آکاپولکو ایسه هر 100 مین نفرده 106 جینایت ایله اوچونجو سیرادا یئر توتدو.
وئزوئلا-نین پایتاختی کاراکاس سیاهیدا ایکینجی یئرده‌دیر. بو شهرده کئچن ایل هر 100 مین نفردن 112-سی جینایته قوربان گئدیب.
برزیل-ده ان چوخ جینایتین ایشلندیگی شهر ایسه هر 100 مین نفردن 102-نین اؤلدورولدوگو ناتال اولدو.
بون‌دان باشقا، فورتالزا شهری 50% ایله بیر ایل ایچری‌سینده جینایت نیسبتی‌نین ان چوخ آرتیم گؤستردیگی شهر اولا‌راق دقتی چکدی.
دونیانین ان تهلوکه‌لی ایلک 10 شهری بو شکیلده سادالاندی:
لوس کابوس (مکزیک)، کاراکاس (ونزوئلا)، آکاپولکو (مکزیک)، ناتال (برزیل)، تیخوانا (مکزیک)، لا پاز (مکزیک)، فورتالزا (برزیل)، ویکتوریا (مکزیک)، گوایانا (ونزوئلا)، بلم (برزیل)
